b'\n_START_ARTICLE_\nParvetamine\n_START_PARAGRAPH_\nParvetamine ehk parvetus on puidu ujuvusel p\xc3\xb5hinev metsamaterjali, peamiselt palkide teisaldamine veeteed m\xc3\xb6\xc3\xb6da._NEWLINE_Palke v\xc3\xb5ib parvetada hajali ehk \xc3\xbcksikult, kimpudes ehk tihedasti kokkuseotult ja paunades ehk omavahel \xc3\xbchendatud palkidest moodustatud ketiga \xc3\xbcmbritsetult. Parvedeks \xc3\xbchendatud palke veetakse ka puksiiridega. Merel ja j\xc3\xa4rvedel, kus vesi ei voola, saabki palke parvetada ainult neid laeva j\xc3\xa4rel vedades._NEWLINE_Parvede m\xc3\xb5\xc3\xb5tmed on m\xc3\xb5nikord olnud suured, need v\xc3\xb5isid olla 600\xc2\xa0m pikad, 50\xc2\xa0m laiad ja 2\xc2\xa0m k\xc3\xb5rged. Niisugustes parvedes oli tuhandeid palke. Parve eest hoolitsesid parvepoisteks nimetatavad t\xc3\xb6\xc3\xb6lised, keda sellistel parvedel v\xc3\xb5is olla kuni 500. Nad juhtisid parve aerudega, hiljem juhiti parvede liikumist puksiiridega. Parvepoisid elasid parvetamise ajal parvel, selleks ehitati parvele ajutised varjualused ja kamb\xc3\xbc\xc3\xbcsid._NEWLINE_Parvetatakse metsarohketel aladel, kus maanteid on v\xc3\xa4he, n\xc3\xa4iteks P\xc3\xb5hja-Venemaal, Kanadas ja Soomes, samuti ekvatoriaalses kliimas. Eestis parvetati minevikus peamiselt P\xc3\xa4rnu j\xc3\xb5e j\xc3\xb5gikonnas._NEWLINE_Parvetamisega kaasneb puidu rohke kadu ja omaduste halvenemine ning veekogude reostamine. Sageli kuhjuvad palgid mingi takistuse taha ja ummistavad kogu j\xc3\xb5e. Neil p\xc3\xb5hjustel l\xc3\xb5petati Eestis parvetamine 1950. aastail. Kuid see on puidu transportimise k\xc3\xb5ige odavam moodus._NEWLINE_Venemaal on palkide hajali parvetamine keelatud, sest osa puidust kaotab ujuvuse ja vajub p\xc3\xb5hja, ummistades niimoodi veekogu._NEWLINE_Venemaal rajati 1917 p\xc3\xa4rast Oktoobrirevolutsiooni Parvetamise Instituut (t\xc3\xa4nap\xc3\xa4eval Parvetamise Teadusliku Uurimise Instituut), mille \xc3\xbclesanne oli majanduslikult otstarbekamate parvetamise vormide v\xc3\xa4ljat\xc3\xb6\xc3\xb6tamine._NEWLINE_2008. aasta seisuga parvetatakse Venemaal puitu enam kui 2000 j\xc3\xb5el ja 255 j\xc3\xa4rvel. Kokku on parvetamiseks kasutatavate veeteede pikkus 142 tuhat kilomeetrit. NSV Liidus parvetati igal aastal 105\xe2\x80\x93120 miljonit kuupmeetrit puitu.'